Super Bowl LVI

**Super Bowl LVI** var den 56. Super Bowl og 52. tittelkampen i National Football Leagues (NFL) moderne æra. Vinnerne av National Football Conference (NFC) Los Angeles Rams slo vinnerne av American Football Conference (AFC) Cincinnati Bengals 23–20. Kampen ble spilt 13. februar 2022 på SoFi Stadium i Inglewood i California, som gjorde Rams til det andre laget noensinne til å spille en Super Bowl på eget stadion.

Rams’ seier var lagets andre, og første som et lag basert i Los Angeles, etter seieren i Super Bowl XXXIV da laget var basert i St. Louis. Rams avsluttet seriespillet 12–5, og den nylig innhentede veteranen Matthew Stafford ledet laget til tittelkampen etter å ikke ha vunnet en eneste sluttspillkamp i løpet av sine 12 år med Detroit Lions. Bengals, som avsluttet seriespillet 10–7, var ute etter lagets første Super Bowl-tittel etter flere tiår med tapende sesonger og uten suksess i sluttspillet. De sikret sin første sluttspillseier siden 1990 på vei til lagets tredje Super Bowl og første siden Super Bowl XXIII. Begge lagene avsluttet seriespillet som fjerde seed i sin conference, og det var dermed første gang siden systemet ble introdusert i  at ingen av de involverte lagene har tredje seed eller høyere.

Kampen var kompetitiv og lagene byttet ledelse tre ganger, for det meste med kun én scoring mellom dem. Rams ledet 13–10 til halftime, men Bengals scoret 10 strake poeng i tredje kvarter. Under 20–16 i fjerde kvarter scoret Los Angeles en touchdown som gav dem ledelsen med under to minutter igjen av kampen, og klarte å stanse Cincinnati på deres neste drive. Wide receiver Cooper Kupp ble utpekt til Super Bowl MVP etter å ha avsluttet kampen med åtte mottakelser for 92 yards og to touchdowns, inkludert tre mottakelser samt den kampvinnende touchdownen på Rams’ siste drive.

## Bakgrunn
### Valg av vertsby

I et avvik fra den vanlige prosessen for valg av vertsby for Super Bowl ble søknader ikke tatt imot for Super Bowl LVI. Vertsbyene for Super Bowl LIII, Super Bowl LIV og Super Bowl LV ble alle valgt fra de samme kandidatene under et møte 24. mai 2016. Atlanta, Miami, Los Angeles og Tampa Bay var de fire kandidatene for de tre kampene; Atlanta fikk Super Bowl LIII, Miami fikk Super Bowl LIV og Los Angeles (som trakk sin søknad for Super Bowl LIV og ikke kunne verte Super Bowl LIII) ble tildelt Super Bowl LV.

Den 18. mai 2017 ble det annonsert at åpningen av stadionet, som originalt var satt til starten av 2019-seongen, hadde blitt utsatt til 2020. Under ligaens eiermøte i Chicago 23. mai 2017 ble Super Bowl LV derfor tildelt til den eneste gjenværende kandidaten, Tampa Bay, og Super Bowl LVI ble tildelt Los Angeles.

Den offisielle logoen for kampen ble avduket 9. februar 2021 og brukte samme grunndesign som Super Bowl LI med de tradisjonelle romertallene samt palmetrær som representerer vertsbyen.

### Effekten av koronaviruspandemien
Tidlig i januar 2022 ble det annonsert at AT&T Stadium i Arlington i Texas ble sett på som et alternativt stadion dersom smittesituasjonen i California skulle endre seg drastisk. Den 13. januar bekreftet ligaen at kampen skulle avholdes i SoFi Stadium.

Tilskuertallene var ikke begrenset på samme måte som under Super Bowl LV, hvor stadion var begrenset til 37 % kapasitet.

Alle som deltok i arrangementer før og under kampen ble tildelt munnbind. Tilskuere under kampen måtte vise frem vaksinepass, en negativ PCR-test tatt innen 48 timer av kampen eller en negativ antigentest tatt innen 24 timer av kampen. Kravet om vaksinepass ble implementert for store utendørsarrangementer i Los Angeles County i oktober 2021.

## Lag
### Los Angeles Rams

Los Angeles Rams avsluttet 2021-sesongen 12–5 i hovedtrener Sean McVays femte år med laget. Dette var lagets femte Super Bowl, tredje i løpet av lagets tid i Los Angeles og andre under McVay. Laget hadde vunnet tittelkampen en gang og tapt tre ganger, med seier i Super Bowl XXXIV i 1999 som St. Louis Rams. De vant også to ligatitler før Super Bowl ble introdusert, i 1945 som Cleveland Rams og i 1951 i lagets første opphold i Los Angeles.

Etter at Rams tapte Super Bowl LIII i 2018 klarte ikke quarterback Jared Goff å prestere på samme nivå, som førte til et anspent forhold mellom Goff og McVay. I forkant av 2021-sesongen ble Goff, to picks i første runde og et pick i tredje runde byttet til Detroit Lions mot quarterbacken Matthew Stafford. Stafford, som Lions plukket opp i NFLs draft i 2009, var 0–3 i sluttspillet men lå innen topp 20 i de store pasningskategoriene og ble sett på som en god kandidat for Los Angeles’ angrep. Halvveis gjennom sesongen byttet Rams et pick i andre og tredje runde til Denver Broncos mot linebackeren Von Miller. Et par uker senere signerte de free agent wide receiver Odell Beckham Jr., som hadde blitt utvalgt til Pro Bowl tre ganger, etter at han ble kuttet av Cleveland Browns.

Rams’ angrep var #9 i ligaen i yards (6 325) og delte åttendeplass i poeng med Bengals (460). Stafford satte personlige rekorder i touchdowns (41) og prosentandel fullførte pasninger (67,2), men ledet også ligaen i interceptions (17). Han satte også lagrekorder for flest fullførte pasninger (404) og pasningsyards (4 886) i en sesong, og tangerte rekorden for touchdownpasninger. Wide receiver Cooper Kupp, Offensive Player of the Year, ble den fjerde spilleren i NFL og første siden 2005 til å oppnå en triple crown ved å lede ligaen i mottatte pasninger (145), mottatte yards (1 947) og mottatte touchdowns (16). Han hadde nest-flest mottatte yards og mottakelser i en sesong. Andre viktige mottakere i sesongen inkluderte wide receiver Van Jefferson, som hadde 802 mottatte yards og 6 touchdowns og tight end Tyler Higbee, som tok imot pasninger for 560 yards. Beckham hadde 537 mottatte yards og 5 touchdowns, og var en solid erstatning for den skadde Robert Woods. Laglederen på løp med 845 yards var running back Sony Michel, som laget hentet inn gjennom et bytte med New England Patriots etter at Cam Akers måtte stå over størsteparten av seriespillet med en skadet akillessene. Akers var tilbake i aktiv spillerstall før sluttspillet. Running back Darrell Henderson hadde også 688 yards på løp før han pådro seg en skade i uke 16 som plasserte ham på benken ut året. Rams’ offensive line var ledet av veteranen tackle Andrew Whitworth, som tilbrakte sine første 11 sesonger med Bengals.

På forsvarssiden var Rams rangert #17 i tillatte yards (5 863) og #15 i tillatte poeng (372). Noen av lagets pro bowlere var defensive tackle Aaron Donald (8. Pro Bowl), som ledet laget i sacks (12,5) og cornerback Jalen Ramsey (5. Pro Bowl) som delte lagledelsen for interceptions med safety Taylor Rapp med fire. Linebacker Leonard Floyd hadde 9,5 sacks og Miller fikk 5 sacks etter han ble en del av laget halvveis inn i sesongen. Safetyene Rapp (64 solotaklinger, 94 totalt) og Jordan Fuller (63 solotaklinger, 113 totalt) hadde henholdsvis flest solotaklinger og kombinerte taklinger. Etter at Fuller måtte stå over sluttspillet på grunn av en skade i sesongfinalen signerte Los Angeles safety Eric Weddle, som da hadde tilbrakt to sesonger som pensjonert. På special teams ble Matt Gay utvalgt til Pro Bowl etter å ha ledet ligaen i prosentandel scoringer på forsøk på field goals (94,1).

### Cincinnati Bengals

Cincinnati Bengals avsluttet seriespillet 10–7 i hovedtrener Zac Taylors tredje år. Dette var lagets tredje Super Bowl etter Super Bowl XVI i 1981 og Super Bowl XXIII i 1988. Etter tap i begge de to kampene slet Bengals med å oppnå suksess og hadde ikke vunnet en sluttspillkamp siden 1990, den lengste tørken i alle de fire store idrettene i Nord-Amerika.

Før 2021-sesongen ble det sett på som usannsynlig at Bengals kom til å nå Super Bowl. De hadde avsluttet de tre siste sesongene på sisteplass i AFC North og hadde ikke nådd sluttspillet siden 2015. Det var også kun to år siden Cincinnati hadde det dårligste sesongresultatet i ligaen på 2–14 i Taylors første sesong som hovedtrener. Plasseringen da gav laget første pick i NFLs draft i 2020, som de brukte på quarterbacken Joe Burrow. Burrow presterte sterkt som nykommer, men klarte bare å vinne to kamper før sesongen ble avsluttet med en kneskade. I draftet året etter brukte Cincinnati sitt pick i første runde (#5) på wide receiver Ja'Marr Chase, som var Burrows lagkamerat på LSU da de vant den nasjonale tittelen i 2020. Laget draftet også placekicker Evan McPherson i femte runde. På forsvarssiden signerte Bengals free agent defensive end Trey Hendrickson som nylig hadde hatt en stor sesong med New Orleans Saints. Defensive tackles Larry Ogunjobi og B.J. Hill ble også hentet i henholdsvis free agency og gjennom et bytte med New York Giants.

Gjenforeningen av Burrow og Chase førte til ny suksess for Bengals, med et angrep som gikk fra #29 i yards (5 116) og poeng (311) året før til #13 i yards (6 145) og #8 (delt med Rams) i poeng (460). I sin første fulle sesong ledet Burrow ligaen i prosentandel fullførte pasninger (70,4) og yards per forsøk (8,9) samtidig som han ledet ligaen i antall ganger sacked (51). Han satte lagrekorder i pasningsyards (4 611) og touchdowns (34) i en sesong, samt lagrekorden for pasningsyards i en kamp med 525 og ble utpekt Comeback Player of the Year. Chase var #4 i mottatte yards (1 455) og #3 i mottatte touchdowns (13), og best i AFC i begge kategoriene. Han ble utnevnt Offensive Rookie of the Year og satte også en nykommerrekord i Super Bowl-æraen i mottatte yards samt en nykommerrekord for mottatte yards i en kamp med 266. Laget hadde også wide receiver Tee Higgins som sankte 1 081 mottatte yards og gjorde Bengals til ett av fem lag som hadde to mottakere med over 1 000 yards. Wide recever Tyler Boyd spilte også en viktig rolle med 828 mottatte yards og 5 touchdowns. Tight end C.J. Uzomah, som gikk glipp av store deler av fjorårets sesong med et revnet korsbånd, satte personlige rekorder i mottatte yards (493) og touchdowns (5). Pro Bowl running back Joe Mixon var #3 i NFL i yards på løp (1 205) og #4 i touchdowns på løp (13), og hadde også 314 mottatte yards og tok imot 3 touchdownpasninger.

Cincinnatis forsvar var rangert #18 i tillatte yards (5 964) og #17 i tillatte poeng (376). Hendrickson var #5 i sacks med 14, og ble utvalgt til sitt første Pro Bowl. Hill hadde 5,5 sacks og 50 taklinger totalt, Ogunjobi hadde 7 sacks og 49 taklinger totalt, og defensive end Sam Hubbard hadde 7,5 sacks og 62 taklinger totalt. Linebacker Logan Wilson ledet laget i interceptions (4) og taklinger totalt (100), mens safety Jessie Bates hadde flest solotaklinger (62). McPherson, som ble utvalgt til PFWA All-Rookie Team 2021, satte lagrekorden for flest field goals fra 50+ yards i en sesong (9) og lengste field goal (58 yards).

### Sluttspillet

Rams vant sin wildcardkamp mot divisjonsrivalene Arizona Cardinals 34–11, og sikret dermed Stafford hans første seier i sluttspillet. I divisjonsrunden tok Rams en tidlig ledelse 27–3 mot de regjerende mestrene fra Super Bowl LV Tampa Bay Buccaneers, men en rekke fumbles førte til at Buccaneers utlignet til uavgjort med 42 sekunder igjen av kampen. Stafford ledet Rams på et 63-yard drive med to pasninger til Kupp, som lot Gay sparke et kampvinnende field goal i kampens siste sekund. I NFC Championship Game møtte Rams divisjonsrivalene San Francisco 49ers, som hadde vunnet begge møtene i seriespillet og var 6–0 i kamper mot Rams med Jimmy Garoppolo som quarterback. Los Angeles lå under 17–7 før fjerde kvarter, men tok ledelsen med to minutter igjen av kampen etter å ha scoret 13 strake poeng. Det var flere feilsteg av San Francisco som gjorde det mulig for Rams å ta ledelsen, inkludert en mislykket interception for 49ers safety Jaquiski Tartt. På 49ers’ siste drive tvingte Donald frem en pasning fra Garoppolo som ble snappet opp av linebacker Travin Howard, som sikret en 20–17 seier for Rams. Higbee pådro seg en kneskade i kampen som førte til at han måtte stå over Super Bowl.

Bengals slo Las Vegas Raiders 26–19 i wildcardrunden for lagets første sluttspillseier siden 1990, som markerte slutten på en seiertørke som var den lengste blant alle de fire store idrettene i Nord-Amerika. Ogunjobi pådro seg derimot en skade i foten som førte til at han måtte sitte på benken ut sluttspillet. Seieren var også kontroversiell da det så ut til at en dommer hadde blåst av før en touchdownpasning fra Burrow til Boyd ble tatt imot. Cincinnati vant 19–16 over første seed Tennessee Titans i divisjonsrunden med et field goal av McPherson i kampens siste sekunder, som også sikret Bengals’ første borteseier i sluttspillet. Seieren kom til tross for at Burrow ble sacked ni ganger, som tangerte Warren Moons sluttspillrekord fra 1993 og var det høyeste antallet ganger en vinnende quarterback hadde blitt sacked. McPherson ble også den første kickeren til å sparke fire field goals i forskjellige runder av samme sluttspill. I AFC Championship Game lå Cincinnati under 21–3 i første halvdel mot Kansas City Chiefs, men tok en 24–21 ledelse i fjerde kvarter. Kampen gikk til overtid, hvor safety Vonn Bell intercepted en pasning fra Chiefs quarterback Patrick Mahomes på første drive og McPherson scoret et 31-yard field goal som sendte Bengals til lagets første Super Bowl siden 1988. Comebacket på 18 poeng tangerte rekorden for største comeback i et Conference Championship satt av Indianapolis Colts i 2006.

### Merknader før kampen

Dette var det første Super Bowl som ble arrangert på andre søndag i februar etter at ligaen innførte et seriespill med 17 kamper i 2021.

Rams ble det første laget til å arrangere både et Conference Championship og Super Bowl i sitt eget stadion i samme sesong. Rams spilte som bortelaget i kampen, basert på den årlige rotasjonen, men brukte allikevel sine egne garderober. Bengals brukte Los Angeles Chargers’ garderobe, da de også spiller hjemmekamper i stadionet. Dette var Rams’ andre Super Bowl i sitt eget marked etter Super Bowl XIV i 1979, som ble spilt i Rose Bowl i Pasadena i California.

Som kampens hjemmelag valgte Bengals å bruke de sorte hjemmetrøyene med hvite bukser. Rams valgte å bruke de nylig avdukede hvite trøyene med gule bukser.

Bengals var det tredje laget til å nå et Super Bowl etter å ha hatt ligaens dårligste resultat to år tidligere, etter San Francisco 49ers i 1981 og Carolina Panthers i 2003.

Med McVay på 36 år og Taylor på 38 år hadde Super Bowl LVI det yngste hovedtrenerparet noensinne, og det første hvor begge var under 40 år. De var de to yngste hovedtrenerne i ligaen i 2021-sesongen. Taylor var en del av Rams’ trenerstall under McVay fra 2017 til 2018 og ble ansatt som hovedtrener for Bengals etter Super Bowl LIII. Whitworth, som var 40 år gammel, ble den første spilleren i et Super Bowl som var eldre enn begge hovedtrenerne.

Dette var det andre Super Bowl hvor begge de startende quarterbackene var valgt først i NFLs draft, etter Super Bowl 50. Burrow nådde også tittelkampen kjappere enn noen annen quarterback valgt først i draftet, i sin andre sesong.

## Underholdning
### Før kampen
Countrysangeren Mickey Guyton fremførte «The Star-Spangled Banner» og ble den første kvinnelige countrysangeren til å synge nasjonalsangen før et Super Bowl, mens Jhené Aiko sang «America the Beautiful». Sandra Mae Frank fremførte begge sangene på amerikansk tegnspråk sammen med Guyton og Aiko, og full dekning av denne fremføringen var tilgjengelig i NBC Sports’ app. Mary Mary med the Youth Orchestra of Los Angeles fremførte «Lift Every Voice and Sing». Musikkprodusenten Zedd var DJ under oppvarmingen før kampen. Etter myntkastet introduserte Dwayne Johnson kampen.

### Halftime
Dr. Dre, Eminem, Kendrick Lamar, Mary J. Blige og Snoop Dogg fremførte i kampens halftime-show. 50 Cent deltok som en uannonsert gjest. De døve rapperne Sean Forbes og Warren Snipe fremførte med tegnspråk under konserten; dette var den første gangen at tegnspråk ble inkorporert som en del av halftime-showet under et Super Bowl. Konserten ble beskrevet som en fremførelse av «legends of hip hop» og var tredje gang showet ble utarbeidet med Jay-Zs Roc Nation som partner. Eminem knelte etter sin sang for å hedre Colin Kaepernick. Det sirkulerte rykter om at NFL hadde instruert Eminem til å stå oppreist istedenfor å knele, men en talsperson for ligaen fortalte The New York Times at de hadde sett ham knele «during rehearsals this week.» En listeartikkel i *[[Rolling Stone]]* skrevet av Rob Sheffield roste konserten som en «old-school West Coast rap history lesson» og rangerte den som det fjerde beste halftime-showet noensinne, bak Beyoncé, U2 og Prince.

## Mediedekning
### USA
Super Bowl LVI ble dekket av NBC med et unntak fra den årlige rotasjonen mellom NFLs tre hovedpartnere. NBCs søsternettverk Telemundo står for spanskspråklig dekning av kampen. Nettverket tok i bruk ekstra kameravinkler langs mållinjene, sidelinjene og i målsonene, samt en ny grafikkpakke for sendingen og en spesiell intro med skuespilleren Halle Berry.

Med den eksisterende avtalen skulle Super Bowl LVI bli dekket av CBS som del av den årlige rotasjonen mellom NFLs tre hovedpartnere. Den 13. mars 2019 byttet CBS derimot rettighetene for kampen til NBC mot Super Bowl LV. Dette var første gang at et Super Bowl falt på samme dato som pågående olympiske leker, Vinter-OL 2022 i Beijing. Ettersom at NBC hadde rettighetene for OL ville dekning av lekene og Super Bowl kollidert og muligens ført til dårligere seertall og lavere inntekter fra reklamer for begge kanalene dersom den vanlige rotasjonen ble fulgt. Dette resulterte i at NBC dekket både Super Bowl LVI og Vinter-OL 2022. I likhet med situasjonen rundt Super Bowl LII, som var like før Vinter-OL 2018, kunne NBC maksimere inntekter fra reklamer ved å få selskaper til å kjøpe reklametid for begge arrangementene; nettverket anslo at de kunne tjene $1,4 milliarder fra reklamesalg for de to arrangementene i 2018.

Al Michaels var hovedkommentator og Cris Collinsworth var ekspertkommentater. Michele Tafoya rapporterte fra Rams’ sidelinje og Kathryn Tappen rapporterte fra Bengals’ sidelinje. Dette var Michaels’ 11. Super Bowl som kommentator og femte siden han begynte å jobbe for NBC i 2006. Collinsworth var på sitte femte Super Bowl som ekspertkommentator og fjerde siden han erstattet John Madden som hovedekspert. Tafoya dekket sitt femte Super Bowl og fjerde med NBC etter hun erstattet Andrea Kremer, og det var Tappens første Super Bowl. Det var også Tafoyas siste Super Bowl da det ble annonsert at hun skulle trekke seg fra å dekke idrettsarrangementer etter kampen.

Som en del av NFLs avtale med Verizon var kampen også tilgjengelig i NFLs mobilapp og i Yahoo! Sports’ mobilapp. Kampen kunne også strømmes på NBCSports.com, NBC Sports’ mobilapp og på Peacock Premium.

På radio ble kampen dekket av Westwood One Sports med Kevin Harlan som hovedkommentator og Kurt Warner som ekspertkommentator. Laura Okmin og Mike Golic var sidelinjereportere og Gene Steratore var regelekspert.

#### Seertall
Sendingen av Super Bowl LVi hadde de nest høyeste seertallene for et Super Bowl noensinne. Kampen hadde rundt 101,1 millioner seere på TV i USA, en økning på 8 % fra året før; 99,2 millioner seere så kampen på NBC og 1,9 millioner så den spanskspråklige dekningen på Telemundo. Ifølge NBC var dette det høyeste seertallet for en spanskspråklig sending i USA noensinne.

I tillegg hadde kampen 11,2 millioner seere på strømmetjenester, omtrent dobbelt så mye som rekorden fra Super Bowl LV som hadde 5,7 millionere seere på strømmetjenester.

Selv om seertallene gikk opp var Nielsen ratingen nesten rekordlav. Kampen hadde en total rating på 36,9, lavest siden Super Bowl III (36,0) og tredje lavest noensinne.

### Internasjonalt
I Canada stod CTV og TSN for dekning av kampen i engelsk, mens RDS stod for franskspråklig dekning.

I Storbritannia og Irland ble kampen sendt på BBC One og Sky Showcase (samt søsterkanalene Sky Sports Main Event og NFL). På radio ble kampen sendt på BBC Radio 5 Live.

I Norge var det Nordic Entertainment Group som eide rettighetene, og kampen ble sendt på V4.

Seven Network og søsterkanalen 7mate samt strømmetjenesten 7plus sendte kampen i Australia.

## Kampreferat
### Første halvdel

Bengals vant myntkastet og valgte å starte andre halvdel med ballen; Rams fikk ballen først. Cincinnatis Trey Hendrickson fikk en sack på Matthew Stafford som førte til et punt fra Los Angeles. Bengals flyttet ballen til midtbanen, men ble stanset på en fjerde down hvor Ernest Jones slo ned en pasning fra Joe Burrow til Ja'Marr Chase. Los Angeles tok over på egen 49-yard linje. En 20-yard pasning fra Matthew Stafford til Cooper Kupp konverterte en tredje down, og et 4-yard løp av Henderson flyttet Rams inn i red-zonen. To plays senere kom kampens første scoring med en 17-yard touchdownpasning fra Stafford til Odell Beckham Jr. Bengals klarte ikke å sikre en første down på sitt neste drive, og Kevin Hubers punt gav Rams ballen på egen 28-yard linje. Los Angeles klarte heller ikke å flytte ballen på neste drive da en straffe for forsinkelse av spillet nullet ut et løp på fem yards og en pasning til Van Jefferson på tredje down ikke sikret en første down. Hekker puntet til Cincinnatis 30-yard linje. På Bengals’ andre play kastet Burrow en 46-yard pasning til Chase, til Rams’ 11-yard linje, men tre mislykkede pasninger førte til et 29-yard field goal av Evan McPherson som utlignet til 7–3 i Rams’ favør. Etter en touchback fikk Rams ballen på egen 25-yard linje; et løp av Akers som tapte en yard var kvarterets siste play.

Rams startet andre kvarter med en 2nd-&-11 på egen 24-yard linje. En mislykket dyp pasning fra Stafford til Kupp ble fulgt opp med en 35-yard pasning til Beckham og en 25-yard pasning til Henderson. På Cincinnatis 16-yard linje løp Henderson for fem yards før Stafford kastet ballen til Kupp for en 11-yard touchdown. Ekstrapoenget var mislykket da Hekker ikke klarte å holde ballen riktig, og kastet ballen til Bengals’ Germaine Pratt. Avsparket endte med et touchback og Bengals flyttet ballen 75 yards over 14 plays hvor Burrow fullførte fem av fem pasninger for 38 yards og Joe Mixon løp seks ganger for totalt 26 yards. På siste play tok Mixon imot ballen Fra Burrow før han kastet den til Tee Higgins med et halfback pass for en 6-yard touchdown. Nok en touchback fulgte og Rams begynte sitt drive med to plays for 19 yards. En kneskade plasserte Beckham Jr. på sidelinjen ut kampen, og en straffe for tjuvstart flyttet dem fem yards bakover. Drivet endte opp med en 3rd-&-14 på Bengals’ 43-yard linje, hvor Stafford kastet en dyp pasning som ble intercepted av Jessie Bates i målsonen for en touchback. Bengals fikk ballen på egen 10-yard linje (10 yards bak på grunn av en straffe for usportslig oppførstel) og klarte ikke å sikre en første down og måtte punte ballen med 42 sekudner igjen av halvdelen. Rams klarte heller ikke å få en første drive på sitt drive, som kun varte i 26 sekunder, og puntet tilbake til Cincinnati; Burrow knelte for å avslutte halvdelen.

### Andre halvdel

Cincinnati tok ledelsen for første gang på første play i andre halvdel med en dyp pasning fra Burrow til Higgins langs venstre sidelinje. Like før ballen kom frem falt defensive back Jalen Ramsey ned, som gjorde det mulig for Higgins å ta imot pasningen og springe inn i målsonen for en 75-yard touchdown. Replays viste at Higgins tok tak i Ramseys ansiktsmaske før mottakelsen, men det ble ikke kastet noen straffelag og touchdownen ble stående for en 17–13 ledelse for Bengals. Staffords pasning på Rams’ første play av neste drive traff mottakeren Ben Skowronek i hendene og gikk videre til en interception av Chidobe Awuzie på Rams’ 32-yard linje. Cincinnati endte opp med å score et field goal fra 38 yards etter en sack av Aaron Donald førte til at Bengals ble flyttet ni yards bakover. Med en ledelse på syv poeng endte Bengals’ avspark opp med en touchback. Rams flyttet ballen 52 yards over 11 plays på neste drive, hvor Stafford fullførte fire av fem pasninger for 44 yards før Matt Gay scoret et fieldgoal fra 41 yards med 6:02 igjen av tredje kvarter. Lagene byttet ballen frem og tilbake etter dette, da fire drives endte uten en første down, og Bengals puntet til Rams med 43 sekunder igjen av kvarteret før Akers løp fem yards til Cincinnatis 47-yard linje.

Kampens fjerde kvarter startet med en punt fra Rams etter tre plays, som gav Bengals ballen på egen 16-yard linje. En 16-yard pasning fra Burrow til Boyd på andre down var det eneste Cincinnati klarte å få til, da angrepet ble stanset og en straffe for unødvendig røffing førte til at de måtte punte på en 4th-&-29 som ble returnert til Los Angeles’ 35-yard linje. Rams puntet ballen tilbake uten å få en første down, og Cincinnati fikk ballen på egen 16-yard linje. Mixon sikret en første down med et 12-yard løp, og noen plays senere fikk Bengals nok en første down med en 3-yard pasning fra Burrow til Chris Evans. Angrepet ble derimot stanset der, og tre plays senere puntet de på en 4th-&-9. Etter tre plays stod Rams med en 4th-&-1, men et 7-yard løp av Kupp sikret en første down for laget. Tre plays senere var de inne på Bengals’ banehalvdel. En 22-yard pasning fulgt av en 8-yard pasning fra Stafford til Kupp ledet dem inn i red-zonen. Etter en kort pause med 2 minutter igjen av kampen kastet Stafford tre mislykkede pasninger, men en straffe for holding mot linebacker Logan Wilson gav Rams en første play. Etter neste play (en touchdown som ble trukket tilbake på grunn av straffer mot begge lag) fikk defensive back Eli Apple en straffe mot seg for pasningsinterference i målsonen, som gav Rams et nytt sett med downs 1 yard fra mållinjen. To plays senere kastet Stafford ballen til Kupp for en touchdown, og Rams tok en 23–20 ledelse med 1:25 igjen av kampen. bengals fikk ballen på egen 25-yard linje og sikret kjapt 26 yards med en 17-yard pasning til Chase og en 9-yard pasning til Boyd. Etter en mislykket pasning taklet Donald og lineman Greg Gaines Samaje Perine, og Bengals endte opp på fjerde down med 1 yard igjen. Bengals forsøkte å kaste ballen, men Donald klarte å takle Burrow før han fant en mottaker. Han klarte å kaste ballen mot Perine, men fant ikke frem og LA tok over. Bengals, som kun hadde én timeout igjen, kunne ikke hindre Rams i å hale ut tiden for seieren. Los Angeles wide receiver Cooper Kupp ble utpekt til Super Bowl LVI Most Valuable Player med åtte mottakelser for 92 yards og to touchdowns, som inkluderte tre mottakelser og en touchdown i Rams’ siste drive, samt et løp for 7 yards.

### Box score

## Statistikker

### Sammenligninger

### Individuelle statistikker






1Fullførte pasninger/forsøk2Flest yards3Mottakelser4Antall targets

## Kampstartere

## Dommere
Super Bowl LVI hadde syv dommere. I likhet med året før ble det utnevnt en erstatning for alle dommerne på banen samt replaydommerne. Nummeret i parentes viser dommernes uniformnummer.
* Referee: Ronald Torbert (62)
* Umpire: Bryan Neale (92)
* Down judge: Derick Bowers (74)
* Line judge: Carl Johnson (101)
* Field judge: Rick Patterson (15)
* Side judge: Keith Washington (7)
* Back judge: Scott Helverson (93)
* Replay official: Roddy Ames
* Replay assistant: Sean McKee
* Erstatningsdommere:
** Referee: Bill Vinovich (52)
** Umpire: Paul King (121)
** Down judge: Ed Camp (134)
** Line judge: Greg Bradley (98)
** Field judge: Aaron Santi (50)
** Side judge: Jonah Monroe (120)
** Back judge: Greg Steed (12)
** Replay official: Mark Butterworth

## Etter kampen
Rams feiret seieren i Disneyland den 14. februar. Den 16. februar ble det arrangert en seiersparade i Exposition Park i Los Angeles. Los Angeles ble også den andre byen til å vinne ligatitler alle de fire store amerikanske idrettene i det 21. århundre, etter Boston.

Los Angeles slet det neste året etter at flere viktige spillere pådro seg skader, inkludert Stafford, Kupp og Donald. De avsluttet sesongen 5–12 og nådde ikke sluttspillet, og ble de første regjerende mestrene til å ikke nå sluttspillet siden Denver Broncos i 2016. Seierprosenten på .294 var den laveste for en regjerende mester i både NFL og AFLs historie.

Cincinnati avsluttet 2022-sesongen med et sesongresultat på 12–4 og vant divisjonstittelen i AFC North for andre år på rad.

## Referanser


## Eksterne lenker
*
*